Nuori nainen oli perjantaiyönä palaamassa kotiin pikkujouluista, kun raiskaaja kävi hänen kimppuunsa Oopperatalon kulmalla.

Video: Täällä naisen kimppuun käytiin.

- Mies alkoi kuristaa minua jollain huivilla ja raahasi minut pusikkoon, 18-vuotias Virpi kertoo.

Järkyttävät tapahtumat saivat alkunsa neljän aikaan perjantaina aamuyöllä, kun nainen oli palaamassa kävellen kotiin pikkujouluista. Hän hyvästeli kaverinsa rautatieaseman luona ja lähti jatkamaan matkaansa kävellen Hesperian puiston rantatietä pitkin.

- Olin hyvällä tuulella, kuuntelin korvalapuista musiikkia. Ehkä siinä vähän lauloin ja hyppelehdinkin. Tuo reitti on minulle hyvin tuttu, Virpi kertoo.

Yhtäkkiä lähellä Oopperatalon mutkaa joku tönäisi häntä olkapäästä.

- Ulkomaalainen mies kysyi huonolla englannilla, onko minulla tulta. Sori, ei ollut. Hän näytti jotain kannabispussia ja houkutteli luokseen yöksi. Naurahdin ja kieltäydyin. Sanoin moimoi, ja lähdin suuntaamaan ylös mutaista nurmirinnettä kohti Mannerheimintien risteystä, Virpi muistelee.

Virpi näyttää Oopperatalon takapihan pensaikkoa, mihin raiskaaja hänet raahasi.

Yritin rimpuilla

Virpillä oli taas kuulokkeet päässä. Hän ei kuullut, kun mies lähtikin perään. Yhtäkkiä huivista tai jostain kankaasta kiedottu side kuristi häntä kurkusta ja miehen käsi tukki suun.

Uhri yritti rimpuilla vastaan, mutta ei pystynyt estämään isokokoisempaa miestä. Tämä sai hänet raahattua Oopperatalon tontilla sijaitsevaan pusikkoon.

- Hän kuristi minua edelleen. En meinannut saada happea. Pelkäsin oikeasti, että hän tappaa minut.

Mies raiskasi Virpin Oopperatalon pensaspenkereessä paikassa, jonka ohi muuna aikana kulkee runsaasti väkeä.

- Silloin ei ketään ollut lähistöllä. Yritin huutaa ja rimpuilla, kunnes tajusin, että ainoa tapa selvitä hengissä on yrittää sopeutua tilanteeseen ja olla mukana. Halusin pois hengissä. Pelotti ihan hirveästi. Ajattelin, että näin ei voi tapahtua kenellekään.

Ohikulkija saattoi Virpin tien toisella puolen olevan Kisahallin poliisiputkan ovelle.

Facebook paljasti

Kun mies sai tekonsa valmiiksi, hän nousi ylös ja jätti Virpin virumaan maahan oksien sekaan.

- Sanoin hänelle, että auta nyt edes minut ylös. Niin hän tekikin. Yritin teeskennellä, että kaikki oli ok. Hän vaikutti olevansa vähän häpeissään.

- Näytin, että hänen kännykkänsä oli pudonnut. Mies ilahtui, otti sen ja kysyi " Facebook " . Hän ehdotti, että tulisin hänen kaverikseen, Virpi hymähtää.

Kaiken järkytyksen keskellä Virpi ymmärsi, että näin hän voi saada tiedot tekijästä.

- Naputin nimeni hänen kännyynsä ja saman tien meistä tuli " kavereita " . Sanoin moikka, ja lähdin raahautumaan kohti lähellä olevaa Töölön poliisiputkaa. Joku ohikulkija tuli saattamaan minut perille. Soitin ovisummeria, ja niin pääsin poliisin suojiin.

Virpin mukaan poliisit ottivat tilanteen heti tosissaan. Naisen kännykässä oli nyt tiedot ja kuvat raiskaajasta, " Facebook-kaverista " . Kuvat välitettiin heti muille poliisipartioille.

- Poliisit ottivat minut mukaansa, ja lähdimme kiertelemään lähistöä, josko raiskaajaa näkyisi. Eikä aikaakaan, kun tuli tieto, että mies oli saatu kiinni jostain Finlandia-talon takaa, Virpi kertoo.

Kiinniottanut partio toi epäillyn tunnistettavaksi.

- Hän se oli, Virpi sanoo.

Paikka, jossa Virpi raiskattiin, oli hänelle tuttu.

Paha ihminen

Tapahtuneesta on kulunut vasta vajaat neljä vuorokautta. Ristiriitaiset tunnetilat vaihtelevat vihasta sääliin. Pelko on kuitenkin jotain ihan uutta.

- Olen ollut luottavainen kaikkia ihmisiä kohtaan. On ärsyttänyt se, että tiettyjä ryhmiä syyllistetään. Mutta on ihan eri asia sitten, kun itselle tapahtuu jotain tuollaista, hän pohtii.

- Nyt pelkään. Huomaan monesti katsovani taakseni ihan arkipäivän tilanteissa, missä en ole ennen pelännyt. Se on väärin.

Virpi kertoo, että yksi hänen ystävistään joutui hiljattain vähän vastaavankaltaisen teon uhriksi. Useat muut naiset ovat kokeneet eri asteista ahdistelua ja lähentelyä. Silti edelleenkään hän ei haluaisi leimata mitään ryhmää.

- Minut raiskasi paha ihminen, hän toteaa.

(Uhrin nimi on muutettu).